《妾薄命》
明代·樊甫

妾貌娇如花，妾心坚似石。石有碎时花早彫，妾貌未衰心不易。

一自良人结缡后，寂莫香闺空自守。枕上翻思初嫁时，礼备媒行非苟苟。

妾篚织成玄与黄，可以补衮供衣裳。妾筐采采蘋与藻，可以荐神享祖考。

阿婆不顾小姑嗔，令妾进退难容身。双鬟懒结乌云薄，菱花半掩生芳尘。

东邻少妇永相保，容颜未必倾城好。妾貌比之颇不恶，只恨生来多命薄。

作者简介：明浙江缙云人，字时登。成化四年举人。官延平府学训导。有《樊山摘稿》。